b"\n_START_ARTICLE_\nMangaja\n_START_PARAGRAPH_\nMangaja (angl. Mangaia) \xe2\x80\x93 vulkanin\xc4\x97 sala Ramiajame vandenyne, priklausanti pietinei Kuko sal\xc5\xb3 grupei, labiausiai nutolusi \xc4\xaf pietus.\n_START_SECTION_\nGeografija\n_START_PARAGRAPH_\nGeologai sal\xc4\x85 laiko seniausia vandenyne \xe2\x80\x93 18 mln. met\xc5\xb3. Vir\xc5\xa1 jo dugno i\xc5\xa1kilusi 4750 m. Sausumos plotas \xe2\x80\x93 51,8 km\xc2\xb2. Saloje dominuoja centrin\xc4\x97 vulkanin\xc4\x97 plynauk\xc5\xa1t\xc4\x97, apsupta fosilizuoto koralinio rifo (makatea), kurio uolos i\xc5\xa1kyla \xc4\xaf 60 m auk\xc5\xa1t\xc4\xaf. Tarp j\xc5\xb3 gausu po\xc5\xbeemini\xc5\xb3 ol\xc5\xb3 su stalaktitais ir stalagmitais. Auk\xc5\xa1\xc4\x8diausia salos kalva Rangi-motia vir\xc5\xa1 j\xc5\xabros lygio i\xc5\xa1kilusi 169 m. Pietin\xc4\x97je salos dalyje telk\xc5\xa1o g\xc4\x97lavandenis e\xc5\xbeeras Tiriara._NEWLINE_Sal\xc4\x85 sudaro 6 administraciniai rajonai: Tava'enga, Karanga, Ivirua, Tamarua, Veitatei, Kei'a. Jie dar skirstomi \xc4\xaf smulkesnius administracinius vienetus tapere. Mangajoje gyvena apie 700 \xc5\xbemoni\xc5\xb3. Salos sostin\xc4\x97 \xe2\x80\x93 Oneroa kaimas vakarin\xc4\x97je salos pus\xc4\x97je, kitos 2 gyvenviet\xc4\x97s \xe2\x80\x93 Tamarua pietuose ir Ivirua \xc5\xa1iaur\xc4\x97s rytuose. Mangajoje moterys i\xc5\xa1 spalving\xc5\xb3 kriaukleli\xc5\xb3 gamina garsius Kuko salose v\xc4\x97rinius, kitus papuo\xc5\xa1alus, kuriuos \xc4\xafsigyja salos sve\xc4\x8diai. Vietiniams \xc5\xbemon\xc4\x97ms svarbus pragyvenimo \xc5\xa1altinis yra kokoso rie\xc5\xa1utai. Antropolog\xc5\xb3 d\xc4\x97mes\xc4\xaf \xc4\x8dia patraukia daug pasakojam\xc5\xb3 legend\xc5\xb3 ir mit\xc5\xb3. Vartojamos Kuko Sal\xc5\xb3 maori\xc5\xb3 ir angl\xc5\xb3 kalbos.\n_START_SECTION_\nIstorija\n_START_PARAGRAPH_\nIki pirm\xc5\xb3j\xc5\xb3 misionieri\xc5\xb3 apsilankymo saloje gyveno karingai nusiteikusios gentys, kurios var\xc5\xbe\xc4\x97si d\xc4\x97l \xc5\xbeemi\xc5\xb3 ir maisto \xc5\xa1altini\xc5\xb3. Ra\xc5\xa1ytiniuose \xc5\xa1altiniuose minimas pirmasis i\xc5\xa1 europie\xc4\x8di\xc5\xb3 1977 m. \xc4\x8dia apsilank\xc4\x97 kapitonas D\xc5\xbeeimsas Kukas, kuris nebuvo sutiktas svetingai. 1823 m. \xc4\x8dia prie\xc5\xa1i\xc5\xa1kai buvo sutiktas ir misionierius D\xc5\xbeonas Viljamsas. Nors 1988 m. saloje buvo paskelbtas brit\xc5\xb3 protektoratas, vietin\xc4\x97s gentys dar ilgai nepakluso centrinei vald\xc5\xbeiai."